PASKAIDROJUMA RAKSTS

1. PRIEKŠLIKUMA KONTEKSTS

Padomes Direktīva 1999/105/EK par meža reproduktīvā materiāla tirdzniecību[1] reglamentē iekšējo tirdzniecību ar minētajā direktīvā uzskaitīto augu sugu reproduktīvo materiālu. Nolūkā sekmēt tirdzniecību un ātri reaģēt uz tirgus prasībām, minētā direktīva paredz iespēju Padomei pieņemt noteikumus, lai atļautu importēt reproduktīvo materiālu no trešajām valstīm, izmantojot līdzvērtības sistēmu.

2. APSPRIEŠANĀS AR IEINTERESĒTAJĀM PERSONĀM UN IETEKMES NOVĒRTĒJUMU REZULTĀTI

Dalībvalstis un ieinteresētās personas aicināja Komisiju iesniegt šo aktualizēšanas pasākumu, lai sekmētu tirdzniecību un jo īpaši meža reproduktīvā materiāla importu un ātri reaģētu uz tirgus prasībām, konkrētāk, nepieciešamību audzēt koku stādījumus enerģijas/biomasas ražošanai.

3. PRIEKŠLIKUMA JURIDISKIE ASPEKTI

Padomes Lēmumā 2008/971/EK[2] ir iekļauts to valstu saraksts, kurām tiek atļauts piemērot līdzvērtīguma principu attiecībā uz importu un izklāstīti nosacījumi, ar kādiem šajās valstīs ražoto “izcelsme zināma” un “atlasīts” kategorijas meža reproduktīvo materiālu importē Savienībā. Pamatojoties uz jaunāko informāciju, kas saņemta no Ekonomiskās sadarbības un attīstības organizācijas (ESAO) par atjauninātas “ESAO shēmas starptautiskajā tirdzniecībā esoša meža reproduktīvā materiāla sertifikācijai” pieņemšanu, arī materiālu, ko Lēmumā 2008/971/EK minēto trešo valstu iestādes ir oficiāli sertificējušas kategorijā “uzlabots”, ir jāuzskata par līdzvērtīgu sēklām un stādāmajam materiālam, kas atbilst Direktīvai 1999/105/EK, ja ir izpildīti minētā lēmuma II pielikumā paredzētie nosacījumi. Būtu lietderīgi “izcelsme zināma” un “atlasīts” kategorijām pievienot kategoriju “uzlabots”.

Saskaņā ar informāciju, kas saņemta iepriekš minētās ESAO shēmas ietvaros (pielikums — Shēmas dalībvalstu izraudzīto valsts iestāžu saraksts), ir mainījušies nosaukumi Padomes Lēmuma 2008/971/EK I pielikumā minētajām iestādēm, kas atbildīgas par ražošanas apstiprināšanu un kontroli Horvātijā (HR), Norvēģijā (NO), Serbijā (SR), Turcijā (TR) un ASV (US). Ņemot vērā šo faktu, būtu attiecīgi jāgroza minētā lēmuma I pielikums.

Lai Direktīvu 2001/18/EK par ģenētiski modificētu organismu apzinātu izplatīšanu vidē un Padomes Direktīvas 90/220/EEK atcelšanu[3] varētu saskaņoti īstenot, II pielikumā būtu jāiekļauj papildus nosacījums attiecībā uz kategoriju “uzlabots”. Tas būtu nepieciešams, lai nodrošinātu, ka atbilstīgi Lēmuma 2008/971/EK 3. panta 2. punktam attiecīgās šo iestāžu oficiāli sertificētās sēklas un stādāmais materiāls tiek uzskatīts par līdzvērtīgu sēklām un stādāmajam materiālam, kas atbilst Direktīvai 1999/105/EK.

2012/0172 (COD)

Priekšlikums

EIROPAS PARLAMENTA UN PADOMES LĒMUMS,

ar ko groza Padomes Lēmumu 2008/971/EK attiecībā uz tāda meža reproduktīvā materiāla iekļaušanu minētā lēmuma darbības jomā, kas pieskaitāms kategorijai “uzlabots”, un to iestāžu nosaukumu atjaunināšanu, kas atbildīgas par ražošanas apstiprināšanu un kontroli

(Dokuments attiecas uz EEZ)

EIROPAS PARLAMENTS UN EIROPAS SAVIENĪBAS PADOME,

ņemot vērā Līgumu par Eiropas Savienības darbību un jo īpaši tā 43. panta 2. punktu,

ņemot vērā Eiropas Komisijas priekšlikumu,

pēc leģislatīvā projekta nosūtīšanas valstu parlamentiem,

ņemot vērā Eiropas Ekonomikas un sociālo lietu komitejas atzinumu,

saskaņā ar parasto likumdošanas procedūru,

tā kā:

(1) Padomes 2008. gada 16. decembra Lēmumā 2008/971/EK par tāda meža reproduktīvā materiāla līdzvērtīgumu, kas ražots trešās valstīs[4], paredzēti nosacījumi, kas jāievēro, Savienībā importējot “izcelsme zināma” un “atlasīts” kategorijas meža reproduktīvo materiālu, kas ražots minētā lēmuma I pielikumā uzskaitītajās trešajās valstīs.

(2) Valstu noteikumi par meža reproduktīvā materiāla sertifikāciju Kanādā, Horvātijā, Norvēģijā, Serbijā, Šveicē, Turcijā un Amerikas Savienotajās Valstīs paredz, ka jāveic oficiāla lauka apskate sēklu savākšanas un apstrādes un stādāmā materiāla audzēšanas laikā.

(3) Minētie noteikumi paredz, ka sistēmām bāzes materiāla apstiprināšanai un reģistrēšanai būtu jāatbilst nosacījumiem, kas minēti ESAO shēmā starptautiskajā tirdzniecībā esoša meža reproduktīvā materiāla sertifikācijai (ESAO meža sēklu un stādu shēma), un atbilstīgi šiem nosacījumiem būtu jāveic reproduktīvā materiāla turpmāka ražošana no šā bāzes materiāla. Turklāt minētie noteikumi paredz, ka “izcelsme zināma” un “atlasīts”, kā arī “uzlabots” kategorijas sēklas un stādāmais materiāls ir oficiāli jāsertificē un sēklu iepakojumi ir oficiāli jānoslēdz atbilstīgi ESAO meža sēklu un stādu shēmas prasībām.

(4) Šo noteikumu pārbaude attiecībā uz kategoriju “uzlabots” liecina, ka bāzes materiāla apstiprināšanas nosacījumi atbilst prasībām, kas noteiktas ar Padomes 1999. gada 22. decembra Direktīvu 1999/105/EK par meža reproduktīvā materiāla tirdzniecību[5]. Turklāt, izņemot nosacījumus attiecībā uz sēklu kvalitāti, sugas tīrību un stādāmā materiāla kvalitāti, attiecībā uz nosacījumiem, kas piemērojami jaunās kategorijas “uzlabots” sēklām un stādāmajam materiālam, šo trešo valstu noteikumi sniedz tādas pašas garantijas kā Direktīvā 1999/105/EK minētās. Tādējādi Kanādas, Horvātijas, Norvēģijas, Serbijas, Šveices, Turcijas un Amerikas Savienoto Valstu noteikumi par tāda meža reproduktīvā materiāla sertifikāciju, kas pieskaitāms kategorijai “uzlabots”, būtu jāuzskata par līdzvērtīgiem Direktīvā 1999/105/EK paredzētajiem noteikumiem ar nosacījumu, ka ir izpildīti Lēmuma 2008/971/EK II pielikumā izklāstītie nosacījumi attiecībā uz sēklām un stādāmo materiālu.

(5) Attiecībā uz kategorijas “uzlabots” materiālu šiem nosacījumiem būtu jāietver prasība sniegt informāciju par to, vai materiāli ir vai nav bijuši ģenētiski modificēti. Šāda informācija atvieglotu to prasību īstenošanu, kas izklāstītas Eiropas Parlamenta un Padomes 2001. gada 12. marta Direktīvā 2001/18/EK par ģenētiski modificētu organismu apzinātu izplatīšanu vidē un Padomes Direktīvas 90/220/EEK atcelšanu[6] vai, attiecīgā gadījumā, Eiropas Parlamenta un Padomes 2003. gada 22. septembra Regulā (EK) Nr. 1829/2003 par ģenētiski modificētu pārtiku un barību[7] un Eiropas Parlamenta un Padomes 2003. gada 22. septembra Regulā (EK) Nr. 1830/2003, kas attiecas uz ģenētiski modificētu organismu izsekojamību un marķēšanu, kā arī no ģenētiski modificētiem organismiem ražotu pārtikas un lopbarības produktu izsekojamību, un ar ko groza Direktīvu 2001/18/EK[8].

(6) Turklāt ir mainījušies nosaukumi dažām Lēmuma 2008/971/EK I pielikumā minētajām iestādēm, kuras ir atbildīgas par ražošanas apstiprināšanu un kontroli.

(7) Tādēļ attiecīgi būtu jāgroza Lēmums 2008/971/EK,

IR PIEŅĒMUŠI ŠO LĒMUMU.

1. pants

Lēmumu 2008/971/EK groza šādi:

1) lēmuma 1. panta pirmo daļu aizstāj ar šādu:

“Šis lēmums paredz nosacījumus, ar kādiem Savienībā importē “izcelsme zināma”, “atlasīts” un “uzlabots” kategorijas meža reproduktīvo materiālu, kas ražots kādā no I pielikumā uzskaitītajām trešajām valstīm.”;

2) lēmuma 3. panta 2. punktu aizstāj ar šādu:

“2. Direktīvas 1999/105/EK I pielikumā minēto sugu “izcelsme zināma”, “atlasīts” un “uzlabots” kategorijas sēklas un stādāmo materiālu, kas ražots šā lēmuma I pielikumā minētajās trešajās valstīs un ko oficiāli sertificējušas minētajā pielikumā uzskaitītās trešo valstu iestādes, uzskata par līdzvērtīgu sēklām un stādāmajam materiālam, kas atbilst Direktīvas 1999/105/EK prasībām, ar nosacījumu, ka ir izpildīti šā lēmuma II pielikumā minētie nosacījumi.”;

3) lēmuma I un II pielikumu groza saskaņā ar šā lēmuma pielikumu.

2. pants

Šis lēmums stājas spēkā trešajā dienā pēc tā publicēšanas Eiropas Savienības Oficiālajā Vēstnesī.

To piemēro no 2013. gada 1. janvāra.

3. pants

Šis lēmums ir adresēts dalībvalstīm.

Briselē,

Briselē,Eiropas Parlamenta vārdā — Padomes vārdā —

priekšsēdētājs priekšsēdētājs

PIELIKUMS

Lēmuma 2008/971/EK I un II pielikumu groza šādi:

1) lēmuma I pielikumu aizstāj ar šādu:

“I PIELIKUMS

Valstis un iestādes

Valsts (*) || Iestāde, kas atbild par apstiprināšanu un ražošanas kontroli

1 || 2

CA || National Forest Genetic Resources Centre/ Centre national des ressources génétiques forestières Natural Resources Canada/Ressources naturelles Canada Canadian Forest Service-Atlantic/Service canadien des forêts -Atlantique P.O. Box 4000, FREDERICTON, NB E3B 5P7

CH || Federal Office for the Environment (FOEN) Department of the Environment, Transport, Energy and Communications (DETEK) Forest Division Federal Plant Protection Service Zürcherstraße 111 CH-8903 BIRMENSDORF

HR || Croatian Forest Research Institute – CFI Division of Genetics, Forest Tree Breeding and Seed Science Cvetno naselje 41 10450 Jastrebarsko Ministry of Regional Development, Forestry and Water Management Department for Forest Protection and Forest Reproductive Material Trg kralja Petra Krešimira IV br. 1 10 000 Zagreb

NO || Norwegian Forest and Landscape Institute P.O. Box 115 N-1431 AAS Norwegian Forest Seed Center P.O. Box 118 N-2301 HAMAR

SR || Ministry of Agriculture, Forestry and Water Management Ministry of AFW - Directorate for Forest Omladinskih brigada 1 Novi Beograd

TR || Ministry of Forestry Forest Tree Seeds and Tree Breeding Research Directorate Orman Bak awligi Arastima Planlama ve Koord. Dai. Bsk. Orman Genel Müdürlügü, 2N° lu Bina TR-06560 GAZI- ANKARA

US || USA United States Department of Agriculture, Forest Service Cooperative Forestry National Seed Laboratory 5675 Riggins Mill Road Dry Branch, Georgia 31020 OFFICIAL STATE CERTIFICATION AUTHORITIES (Authorized to issue OECD certificates through cooperative agreement with USDA Forest Service) Washington State Crop Improvement Association, Inc. 1610 NE Eastgate Blvd, Suite 610 Pullman, Washington 99163

(*) CA – Kanāda, CH – Šveice, HR – Horvātija, NO – Norvēģija, SR – Serbija, TR – Turcija, US – Amerikas Savienotās Valstis.”;

(2) lēmuma II pielikumam pievieno šādu daļu:

“C. Nosacījumi attiecībā uz trešās valstīs ražotām “uzlabots” kategorijas sēklām un stādāmo materiālu

Attiecībā uz “uzlabots” kategorijas sēklām vai stādāmo materiālu uz ESAO etiķetes un piegādātāja etiķetes vai dokumenta sniedz informāciju par to, vai bāzes materiāla ražošanā ir izmantota ģenētiskā modificēšana.”.

[1] OV L 11, 15.1.2000., 17. lpp.

[2] OV L 354, 23.12.2008., 83. lpp.

[3] OV L 106, 17.4.2001., 1. lpp.

[4] OV L 345, 23.12.2008., 83. lpp.

[5] OV L 11, 15.1.2000., 17. lpp.

[6] OV L 106, 17.4.2001., 1. lpp.

[7] OV L 268, 18.10.2003., 1. lpp.

[8] OV L 268, 18.10.2003., 24. lpp.